Toshkentda qog'ozni dollarga aylantiradigan afrikalik “sehrgar”ning do'sti o'g'irlab ketildi — video

Bir guruh jinoyatchilar qog'ozni dollarga aylantira oladigan afrikalik “sehrgar”ni o'g'irlab ketgani ma'lum qilindi. Bu haqda Toshkent shahar Ichki ishlar bosh boshqarmasining “Bumerang” ko'rsatuvida xabar berildi.
Ma'lum qilinishicha, 1971 yilda tug'ilgan kamerunlik Biebi Jan Mari 2019 yilning may oyida cayyoh sifatida O'zbekistonga kelgan va shu yerda biznes qilish uchun hamkor topishga qaror qilgan. Mamlakatga kelganida uni 1991 yilda tug'ilgan tarjimon va gid bo'lib ishlaydigan Farhod Hoshimov kutib olgan. Bir necha kundan so'ng uning biznesiga qiziqish bildirgan tadbirkorlarni topganini aytib, Yashnobod tumanidagi xususiy uylardan biriga taklif qilgan.
Ushrashuv joyiga yetib borganda Jan Mari holatdan shubhalana boshlagan. Chunki u taklif etilgan uy tashqi ko'rinishidan xarobani eslatgan. Uyga kirishi bilan esa uni bir nechta erkak tutib, xonalardan biriga olib kirgan va qo'l-oyog'ini stulga bog'lab, 30 ming dollar to'laganidan so'ng qo'yib yuborishini aytgan.
Ta'kidlanishicha, kamerunlik erkak bir necha kun davomida qiynoqqa solingan va o'z mamlakatidagi tanishlari — Mark va Uilyamga qo'ng'iroq qilib, pul so'rash talab qilingan.
Tergov ma'lumotlariga ko'ra, 2019 yilning fevral oyida Toshkentga Kamerunning yana bir Mark ismli fuqarosi kelgan va Farhod Hoshimov bilan tanishib, O'zbekistonga banan, apelsin, mandarin kabi mahsulotlarni olib kirmoqchi ekaniga ishontirgan. Keyinroq Kamerunga qaytib ketayotganini, o'rniga esa Uilyam ismli odam kelishini aytgan.
O'zbekistonga kelgan Uilyam esa Farxod bilan uchrashib, o'zining buyuk kamerunlik sehrgarning avlodi ekanini aytgan va qog'ozdan pul ishlash siriga egaligini ta'kidlab, bunga ishontirgan. Keyin 20 ming dollar bersa, undan 60 ming dollar tayyorlashini aytgan, biroq pulni olgach, vataniga qochib ketgan.

Keyinroq Farxod Uilyamni ijtimoiy tarmoqlardan topib, pulini qaytarib bersa, boy o'zbeklarni aldashda yordam berishga ishontirgan. Uilyam bunga rozi bo'lgan, ammo O'zbekistonga o'zi qaytmay, o'rniga tanishi Biebi Jan Marini jo'natgan. Keyin Farhod va do'stlari uni o'g'irlab ketgan va hayoti uchun 30 ming dollar to'lashni talab qilgan. Jinoyatchilar so'ralgan pulni kutayotgan paytda esa kamerunlik qochib ketgan hamda politsiya bo'limiga xabar bergan.
Qayd etilishicha, mazkur holat yuzasidan barcha aybdorlarga nisbatan Jinoyat kodeksining 245-moddasi 1-qismi (Shaxsni garov sifatida tutqunlikka olish) bilan jinoyat ishi qo'zg'atilib, barcha ishtirokchilar aybdor deb topilgan va ularning har biriga 5 yilga ozodlikdan mahrum qilish jazosi tayinlangan.
Avvalroq Namanganda xitoylik shifokorlar kaltaklanib, 200 million so'm puli o'g'irlab ketilgandi. Shuningdek, Qoraqalpog'istonda bir guruh yigitlar 20 yoshli qizni kuch ishlatib, olib qochgandi.